म्हापशेंः कुमया- मरड, गिरी हांगच्या राष्ट्रोळी देवस्थानाची सगळीं कागदपत्रां सद्याचे समिती कडेन दिवपााचो तशेंच आपापसांतले मतभेद समजिकायेन सुटावे करपाचो आदेश बार्देशाचो मामलेदार आनी देवस्थान नियंत्रकान दोनूय पक्षकारांक दिला. फाटल्या कांय म्हयन्यां सावन सध्याची समिती आनी गडेकार-उसकयकार घराब्यां मदीं राष्ट्रोळी देवस्थानाच्या हक्का वयल्यान वाद सुरू आसा. दोन वर्सां आदीं 22 वर्सां सावन आशिल्ली समिती बदलून नवी समिती वेचल्या.
 हे समिती कडेन देवस्थानाची कागदपत्रां, साहित्य आनी हिशेब दिनास्तना गडेकार आनी उसकयकार घराबे देवस्थानाच्या नांवान ट्रस्ट स्थापन केला आनी नवे समितीक न्यायालया वतीन नोटीस धाडिल्ली आनी स्टेजीच्या बांदकामाक आडमेळे हाडटात म्हणून म्हापशे पुलिसांत कागाळ केल्ली. ट्रस्ट बोगस आशिल्ल्याचो दावो करून नवे समितीन म्हापशें पुलीस तशेंच बार्देश मामलेदारा कडेन कागाळ केल्ली. आमका दोनूय घराब्यांनी न्यालालय तशेंच पुलीस स्टेशनांची सोंपणा चडपाक लायलीं असो आरोप ग्रामस्थांनी पत्रकारां कडेन उलयतना सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 